Document ID: 32004R1249

KOMMISSIONENS FORORDNING (EF) Nr. 1249/2004
af 7. juli 2004
om undtagelsesforanstaltninger til støtte for markedet for æg i Nederlandene
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (1), særlig artikel 14, og
ud fra følgende betragtninger:
(1)
På grund af udbrud af aviær influenza i visse produktionsområder i Nederlandene er der for denne medlemsstat vedtaget veterinære og handelsmæssige restriktioner ved Kommissionens beslutning 2003/153/EF af 3. marts 2003 om beskyttelsesforanstaltninger som følge af kraftig mistanke om aviær influenza i Nederlandene (2). Derfor er forsendelse af og handel med rugeæg blevet midlertidigt forbudt i Nederlandene.
(2)
Begrænsningerne i den frie omsætning af rugeæg som følge af veterinærforanstaltningerne indebar en fare for alvorlige forstyrrelser på markedet for rugeæg i Nederlandene. De nederlandske myndigheder har truffet foranstaltninger til støtte for markedet i det tidsrum, der er strengt nødvendigt, og kun for rugeæg. Disse foranstaltninger gjorde det muligt at anvende de rugeæg, som ikke længere kunne udruges, til forarbejdning til ægprodukter.
(3)
Disse foranstaltninger har haft en positiv virkning på markedet for rugeæg og for æg i almindelighed. Det er derfor rimeligt at sidestille dem med undtagelsesforanstaltninger til støtte for markedet, jf. artikel 14 i forordning (EØF) nr. 2771/75, og at yde støtte, der gør det muligt at godtgøre en del af de økonomiske tab, der er opstået som følge af rugeægs anvendelse til forarbejdning til ægprodukter.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
1. Den forarbejdning af rugeæg henhørende under KN-kode 0407 00 19, der er foretaget mellem den 1. marts og den 31. maj 2003, og som de nederlandske myndigheder traf beslutning om som følge af anvendelsen af beslutning 2003/153/EF, betragtes som en undtagelsesforanstaltning til støtte for markedet som defineret i artikel 14 i forordning (EØF) nr. 2771/75.
2. Under den i stk. 1 omhandlede foranstaltning ydes der en godtgørelse på 0,081 EUR pr. rugeæg for et antal på højst 37 040 000.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juli 2004.

Labels: 3
18
17